ИлъэсыщIэм – гъуэгущIэ
Кавказ Ищхъэрэм щаубзыху «Iуащхьэмахуэ и IуэрыIуатэр» автомобиль турист лъагъуэщIэ.
2018 гъэм автомототуризмэмкIэ лъэпкъпсо зэгухьэныгъэ къызэрагъэпэща нэужьщ мы Iуэхум гъуэгу щигъуэтар. «Жэрдэмыр куэд щIауэ къыхалъхьат. Ауэ Iуэхур пхыгъэкIыныр зэтезыIыгъэр зи автомобиль исыжу дунеяплъэ къэзыкIухьхэм папщIэ инфраструктурэ зэпэщ Кавказ Ищхъэрэм зэрыщымыIэрт. Ауэ щыхъукIэ, туристхэр дэзыхьэхын щIыпIэ дахэхэр ди гъунэжщ», — жеIэ Кавказ Ищхъэрэ федеральнэ щIыналъэм автотуризмэмкIэ и зэгухьэныгъэм и лIыкIуэ Байсиев Темыржан.
Къапщтэмэ, иджыпсту Iуащхьэмахуэ и Iэгъуэблагъэхэм транспорт гъэувыпIэхэр щымащIэщ. Абы къыхэкIыу КИФЩI-м зэман кIыхькIэ «чэруанакIуэхэм» зыщаIэжьэ хъуркъым. «Легенды Эльбруса» лъагъуэщIэр яутIыпщмэ, щытыкIэм фIы и лъэныкъуэкIэ зихъуэжынущ.
Мы Iуэхум ипкъ иткIэ кемпинг-центр ин Кавказ Ищхъэрэм щаухуэну я мурадщ. Проектым хэтщ Къэбэрдей-Балъкъэрыр, Къэрэшей-Шэрджэсыр, Осетие Ищхъэрэ — Аланиер, Ставрополь крайр. Автомобиль гъуэгущIэр ухуэн зэрыхуейм ехьэлIа зэрызыхуагъазэ тхыгъэхэр Зэгухьэныгъэм и пащхьэ иралъхьащ. Мы илъэсым сертификатым ехьэлIа хуэIухуэщIэхэри зэфIэкIынущ. МаршрутыщIэм фIыуэ хэлъыр махуэ зыбжанэм къриубыдэу туристхэм Кавказ Ищхъэрэм и зыплъыхьыпIэ щIыпIэ псори зрагъэлъагъуну зэрыхунэсынурщ.
Бжыгъэхэм я зэлъытыныгъэм къызэрагъэлъагъуэмкIэ, зи автомобилкIэ зыплъыхьакIуэ ежьэ туристхэр Европей къэралхэм щыкуэдщ (20%), Урысейм нобэкIэ зы проценти къылъысыркъым.
Жанхъуэт Зузэ.
